钦定古今图书集成/明伦汇编/官常典/第657卷 > 《送陈思可主簿赴进贤任》明·苏伯衡
## 钦定古今图书集成/明伦汇编/官常典/第657卷 > 《送陈思可主簿赴进贤任》明·苏伯衡

“一别十五年，倏忽若昏旦。相逢京城中，幸脱戎马乱。
宦游我何成，鬓发子已换。留连一尊酒，寂寞四门馆。
剪烛听寒雨，话旧过夜半。居然消百忧，莞尔成一粲。
维子才且贤，文采甚焕烂。起从有道征，国光方纵观。
谓宜置馆阁，鸿猷藉宣赞。如何奉明命，钩考亲吏案。
黎庶乃邦本，疾痛资抑按。要将远猷敷，可以小邑翫。”
心怀简书畏，迹逐萍梗散。席挂遇顺风，潮生失远岸。
昨夕簪云盍，今朝袂还判。后会复何时，临岐重嗟叹。